El ple aprova instar l'expresident de la Generalitat, Francisco Camps, a renunciar al seu càrrec en el Consell Jurídic Consultiu
01 de març 2018

![Imagen 1](/media/ozzfwbnu/99pepegil_cuerpo.jpg)

El ple de l'Ajuntament de Sagunt aprova la declaració institucional presentada pel portaveu de Compromís, Pepe Gil, que insta l'expresident de la Generalitat Valenciana, Francisco Camps, a renunciar al seu càrrec en el Consell Jurídic Consultiu. La moció es va aprovar amb els vots a favor de Compromís, ADN-Morvedre, Esquerra Unida, PSPV-PSOE, Iniciativa Porteña, Ciudadanos i del grup de no adscrits, i amb l'abstenció del Partit Popular.

  

Segons la moció, la llei 6/2002, de 2 d'agost, de la Generalitat Valenciana, d'Estatut dels Expresidents de la Generalitat Valenciana, regula la condició d'expresident de la Generalitat i disposa, entre altres qüestions, la pertinença al Consell Jurídic Consultiu per un període de 15 anys, així com els recursos humans i materials a la disposició de les persones que hagen ostentat este càrrec. Compromís assenyala que esta normativa no contempla cap mecanisme per a poder retirar esta condició honorífica a aquelles persones que hagen incorregut en actes o comportaments impropis d’eixa condició.

  

En este sentit, Les Corts Valencianes i el poble valencià han de sentir-se interpel·lades quan estes persones posen en risc l'honorabilitat, la dignitat i la confiança de les institucions d'autogovern. Tal com cita la moció, este és el cas del senyor Francisco Camps Ortiz, tant en la seua condició de president com posteriorment amb la seua dimissió del càrrec, a causa dels nombrosos processos judicials per corrupció per la seua gestió.

  

Per este motiu, la moció que ha quedat aprovada pel ple de l'Ajuntament de Sagunt acorda instar Francisco Camps a renunciar com a membre del Consell Jurídic Consultiu, així com a la resta de disposicions regulades per la Llei de l'Estatut d'Expresidents, per haver incorregut en actes i comportaments indignes, acorda també donar suport a totes les mesures que tinguen per objectiu recuperar els diners dels valencians i valencianes desviat en casos de corrupció, així com instar a Les Corts a millorar la citada llei per tal de regular els mecanismes de retirada d'esta condició.​

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-instar-l-expresident-de-la-generalitat-francisco-camps-a-renunciar-al-seu-carrec-en-el-consell-juridic-consultiu/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-instar-l-expresident-de-la-generalitat-francisco-camps-a-renunciar-al-seu-carrec-en-el-consell-juridic-consultiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-instar-l-expresident-de-la-generalitat-francisco-camps-a-renunciar-al-seu-carrec-en-el-consell-juridic-consultiu/ "Linked In")
*   [](mailto:?body=https://aytosagunto.es/va/actualitat/el-ple-aprova-instar-l-expresident-de-la-generalitat-francisco-camps-a-renunciar-al-seu-carrec-en-el-consell-juridic-consultiu/)